七月二十八日夜與王鄭二秀才聽雨後夢作
作者：李商隱
朝代：唐

paragraphs: 初夢龍宮寶燄然，瑞霞明麗滿晴天。
旋成醉倚蓬萊樹，有箇仙人拍我肩。
少頃遠聞吹細管，聞聲不見隔飛煙。
逡巡又過瀟湘雨，雨打湘靈五十絃。
瞥見馮夷殊悵望，鮫綃休賣海爲田。
亦逢毛女無憀極，龍伯擎將華嶽蓮。
恍惚無倪明又暗，低迷不已斷還連。
覺來正是平階雨，獨背寒燈枕手眠。